Tüntetés a Szigeten | TASZ TASZ | Tüntetés a Szigeten
Tüntetés a Szigeten
A Sziget Fesztivál ideje alatt tartandó tüntetéssel kapcsolatban kialakult helyzetben a TASZ a következő gyülekezési jogi kérdéseket kívánja tisztázni.
1. A TASZ álláspontja szerint a Hatvannégy Vármegye Ifjúsági Mozgalom által az Óbudai Hajógyári Szigetre még januárban bejelentett tüntetés jogszerű. Tekintettel arra, hogy a bejelentés időpontjában a helyszín tekintetében nem volt megkötött bérleti szerződése senkinek, az közterületnek minősült, így a Budapesti Rendőrfőkapitányság nem is tehetett mást, mint hogy tudomásul vette a tüntetés bejelentését. Az önkormányzat által a Sziget-fesztivál megrendezéséről utóbb kötött szerződés nem lehet akadálya a tüntetés megtartásának.
2. Tekintettel arra, hogy a fesztivál Nagyszínpadának nézőtere több tízezer fő befogadására alkalmas, a tüntetésen pedig vélhetően maximum száz fő részvétele várható, az a tény, hogy mindkét rendezvény azonos helyen és időben fog zajlani, nem jelenti azt, hogy bármelyik is ellehetetlenítené a másikat. Ilyen esetben a rendőrség feladata mindkét rendezvény megközelítésének és zavartalan lebonyolításának biztosítása, a résztvevők biztonságának garantálása. A tüntetők természetesen nem tarthatnak igényt ingyen jegyre, ők csakis a számukra kijelölt közterületet használhatják a tüntetésre megjelölt időpontban. A tüntetőknek a bejelentett helyszínre való eljutásának technikai megoldása az egyeztetési eljárás eredményeképpen alakítható ki.
3. A rendészeti kérdések megoldása a rendőrség, és nem a Sziget Kft. törvényes kötelezettsége. Hangsúlyozzuk ugyanakkor, hogy a tüntetés biztosítása tekintetében a gyülekezés szervezőit együttműködési kötelezettség terheli. Annak technikai megoldása, hogy a tüntetők gyülekezési jogának gyakorlása és a kulturális rendezvény zavartalansága biztosítva legyen, a szervezőknek együtt kell működniük a rendőrséggel.
4. A TASZ álláspontja szerint a Fővárosi Önkormányzatnak kellett volna körültekintőbben eljárnia a Sziget Kft.-vel folytatott tárgyalások során. Amennyiben az önkormányzat úgy kötött bérleti szerződést kulturális rendezvény megtartására, hogy a Sziget Kft-t nem tájékoztatta arról, hogy ott és akkor egy jogszerű tüntetés megtartására kerül sor, akkor azért a felelősség a fesztivál szervezőivel szemben kizárólag az önkormányzatot terheli. Azonban ez a figyelmetlenség nem járhat a gyülekezési szabadság korlátozásával.
Közös levél az ENSZ Emberi Jogi Tanácsának a békés gyülekezésekkel kapcsolatban
A napokban zajlik az ENSZ Emberi Jogi Tanácsának 22. rendes ülése Genfben, amely során többek között a békés gyülekezésekkel kapcsolatos alapjogok védelméről és előmozdításáról szóló állásfoglalást készülnek kiadni. Nyolc másik, a gyülekezési jog védelme terén nagy tapasztalattal rendelkező jogvédő szervezet mellett a TASZ is aláírta azt a képviselőknek szóló levelet, amely üdvözli az ENSZ-határozat tervezetét, és javaslatokat fogalmaz meg annak egyes részeivel kapcsolatban.